Təbriz Xəlilbəyli

Təbriz Xəlilbəyli () — Azərbaycanın Milli Qəhrəmanı, Birinci Qarabağ müharibəsi şəhidi. Azərbaycanın xalq şairi Xəlil Rzanın oğlu.

 Həyatı 
1964-cü il 12 fevralda Bakı şəhərində, şair Xəlil Rza Ulutürkün ailəsində anadan olub. 1981-ci ildə Bakı şəhəri M. Müşfiq adına 18 saylı orta məktəbi bitirib. 1982-ci ildə o, Azərbaycan Dövlət Mədəniyyət və İncəsənət Universitetinə daxil olub. Təhsilini qiyabi davam etdirərək, həm də Cəfər Cabbarlı adına "Azərbaycanfilm" kinostudiyasında işıqçı işləyib.

 Döyüşlərdə iştirakı 
Xəlilbəyli Təbriz 1991-ci ilin sonunda könüllü olaraq cəbhəyə yollandı. Xromord və Naxçıvanik kəndləri uğrunda gedən döyüşlərdə iştirak edib. O, döyüşlərdə şücaət nümayiş etdirib, yaralı hərbçiləri təhlükəli şəraitdən çıxarıb və düşmən qüvvələrinə ciddi itkilər verib. Döyüş şücaətinə görə DİN-nin "Boz qurd" mükafatına layiq görülüb. 1992-ci il 31 yanvar Təbriz Xəlilbəylinin son döyüşü oldu. O, Şuşanın mühasirədən çıxarılması üçün təşkil edilən Daşaltı əməliyyatı zamanı qəhrəmancasına həlak oldu.

 Ailəsi 
Ailəli idi. İki övladı vardı.

 Milli Qəhrəman 
Azərbaycan Respublikası Prezidentinin 8 oktyabr 1992-ci il tarixli  264 saylı Fərmanı ilə Xəlilbəyli Təbriz Xəlil Rza oğluna ölümündən sonra "Azərbaycanın Milli Qəhrəmanı" fəxri adı verilmişdir.

Bakı şəhərinin Şəhidlər Xiyabanında dəfn edilmişdir.

Bakı şəhərində və Salyan rayonunda küçələrdən biri onun adını daşıyır. Xüsusi məqsədlər üçün istifadə olunan bir gəmi onun şərəfinə adlandırılmışdır. Yaşadığı evin qarşısına xatirə lövhəsi vurulub.

 Həmçinin bax 
 Birinci Qarabağ müharibəsi
 Şəhidlər Xiyabanında dəfn olunanlar

 Mənbə 
 Vüqar Əsgərov. "Azərbaycanın Milli Qəhrəmanları" (Yenidən işlənmiş II nəşr). Bakı: "Dərələyəz-M", 2010, səh. 131.

 İstinadlar 

 Xarici keçidlər 
 Xəlilbəyli Təbriz

Kateqoriya:Azərbaycanın Milli Qəhrəmanları
Kateqoriya:Bakıda doğulanlar
Kateqoriya:Azərbaycan tərəfindən Birinci Qarabağ müharibəsi iştirakçıları
Kateqoriya:Xocalı rayonunda vəfat edənlər
Kateqoriya:Şəhidlər Xiyabanında dəfn olunanlar (Bakı)
Kateqoriya:Birinci Qarabağ müharibəsində həlak olanlar